**K-Kampus** on suomalaisen kaupan alan pörssiyritys Keskon pääkonttori, joka sijaitsee Helsingin Kalasatamassa. Se valmistui vuonna 2019, jolloin Kesko muutti sinne vanhasta pääkonttoristaan Katajanokalta, joka oli ollut käytössä vuodesta 1940.

Seitsenkerroksinen rakennus käsittää kokonaisen korttelin Hermannin rantatien, Kalasatamankadun, Työpajankadun ja Tukkutorinkujan välissä. Sen on suunnitellut JKMM Arkkitehdit pääsuunnittelijanaan Juha Mäki-Jyllilä. Rakennuksessa on työtilat noin 1 800 henkilölle.

Vuonna 2015 yrityksen tarkoituksena oli muuttaa Ruskeasuolle, mutta henkilöstömäärän kasvettua entisestään Kesko tarvitsi suuremmat toimitilat. Kesko ilmoitti muutostaan kesällä 2016, ja tammikuussa 2017 alettiin rakentaa uutta toimitilaa Kalasatamaan. Rakennuttajana toimi Keskinäinen työeläkevakuutusyhtiö Varma, joka vuokrasi rakennuksen Keskolle pitkällä vuokrasopimuksella.

Rakennuksen harjannostajaisia vietettiin 6. syyskuuta 2018. Rakentaminen toteutettiin osaurakkana, jossa kilpailutettiin jokainen urakoinnin osa-alue. Noin kahden ja puolen vuoden jälkeen rakennus valmistui kesällä 2019, ja se otettiin täysimittaisesti käyttöön syksyn 2019 aikana.

Kuvaus
------

### Arkkitehtuuri

Rakennuksen julkisivu muodostuu vaaleasta tiilestä, hiotusta valkoisesta betonista ja suurista ikkunoista. Katutason arkadikatot ja ylimmän kerroksen kattoterassi on päällystetty puulla.

Sisätiloissa puu on hallitsevampi elementti tammilattioissa ja mäntykatoissa. Rakennuksen keskus on lasikattoinen valopiha, jossa sijaitsee suuret portaat. Huoneet kiertyvät neljäkerroksisen valopihan ympärille. Työskentely- ja taukotilat erottuvat kukin toisistaan eri värein ja kalustein sisustettuna.

### Rakenteet ja tekniikka

Rakentamista varten tontilta kaivettiin maata noin 45 000 m³, ja lisäksi peruskalliota louhittiin noin 5 500 m³. K-Kampuksen kellarikerros on valettu paikalleen betonikaukalona. Sen vesitiiviys saavutettiin suihkuinjektoimalla terässeinien ja peruskallion välit. Kellarissa olevat pysäköintihallit yltävät aina merenpinnan alapuolelle. Rakennuksen välipohjat ovat ontelolaattaa. Sisätiloissa betonia on käytetty esimerkiksi valopihan parvien ulokerakenteissa.

Talotekniikassa hyödynnetään tekoälyä, joka mahdollistaa energiatehokkaamman valaistuksen, lämmityksen ja ilmastoinnin. Rakennuksen hissit ovat Koneen valmistamat.

Kuvia
-----

* Julkisivua.Julkisivua.
* Tiiliset tukipilarit.Tiiliset tukipilarit.
* Rakennus hieman avaamisen jälkeen tornitalojen vasemmalla puolella.Rakennus hieman avaamisen jälkeen tornitalojen vasemmalla puolella.
* Rakennus Kalasatamankadun puolelta.Rakennus Kalasatamankadun puolelta.

Lähteet
-------

1. 1 2 3 4 5  K-Kampus - Keskon uusi päätoimitalo *Rakennusfakta*. Viitattu 12.2.2023.
2. 1 2 3 4 5 6  Keskon uusi päätoimipaikka K-kampus *Betoni*. Viitattu 12.2.2023.
3. ↑  Kesko uudistaa työelämää Kalasataman K-Kampukselta käsin *SRV*.  Arkistoitu 1.2.2023. Viitattu 12.2.2023.
4. ↑  Tekoäly huolehtii Keskon uudesta pääkonttorista – 1800 ihmisen työpaikalla ei ole nimettyjä työpisteitä *Helsingin Uutiset*. Viitattu 12.2.2023.
5. ↑  Keskon pääkonttori muuttaakin Kalasatamaan eikä Ruskeasuolle *Helsingin Sanomat*. Viitattu 12.2.2023.
6. ↑  K-ryhmän tuleva päätoimitalo Helsingin Kalasatamassa on noussut täyteen korkeuteensa *Kesko*.  Arkistoitu 19.1.2022. Viitattu 12.2.2023.
7. ↑  K-ryhmän uusi päätoimitalo K-Kampus on otettu käyttöön *Kesko*. Viitattu 12.2.2023.